钦定古今图书集成/理学汇编/字学典/第121卷 > 文徵明
## 钦定古今图书集成/理学汇编/字学典/第121卷 > 文徵明

按《文嘉行略》，“文徵明名璧，以字行，更字征仲，长洲人。
以世本衡山，号衡山居士，贡至京师，授翰林待诏。少
拙于书，刻意临学，亦规模宋、元。既悟笔意，遂悉弃去，
专法晋唐。其小楷虽自《黄庭》《乐毅》中来，而温纯精绝，
虞、褚而下弗论也。隶书法锺繇，独步一世。生平雅慕
赵文敏公，每事多师之。论者谓诗文书画虽与赵同”，
而出处纯正，若或过之。

按《名山藏》，“征明初游郡学时，学官以严厉束诸生，辨
色而入，张灯乃散。诸生皆饮噱啸歌，壶奕消晷。征明
独临写千文，日以十本为率，书遂大进。”

按黄佐《衡山文公墓志铭》：“公于书未尝苟且，或答人简札，少不当意，必再三易之不厌，故愈老而愈益精
妙，有细入毫发者。或劝其草次应酬，曰：‘吾以此自娱，
非为人也’。李文正公东阳以篆自负，及见公隶，曰：‘吾
之篆，文生之隶，蔑以加矣’。”

按《艺苑卮言》：“征仲常自负隶法，则不让古人，而歉于
篆。”然余得其《千文》一本，亦在吴兴堂庑也。

按《容台集》，文太史自书所作七言律，皆闲窗日课，乃
尔端谨。如对客挥毫，不以耗气，应想见前辈风流。
按《书史会要》，待诏小楷行草，深得智永笔法，大书仿
涪翁，尤佳。评者云：“如风舞琼花，泉鸣竹涧。”